ET Euroopa Liidu Teataja C 481/21

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2016/C 481/11)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

Nõukogu määrus (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta (*1)

„VITELLONI PIEMONTESI DELLA COSCIA“

EÜ nr: IT-PGI-0005-01198 – 18.2.2014

KGT ( X ) KPN ( )

1. Nimetus

„Vitelloni Piemontesi della Coscia“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.1. Värske liha (ja rups)

3.2. Punktis 1 esitatud nimetusele vastava toote kirjeldus

Kaitstud geograafilist tähist „Vitelloni Piemontesi della Coscia“ kasutatakse eranditult sellise liha puhul, mis on saadud Piemonte maakonnast pärit ja vastavas tõuraamatus registreeritud, tapetud isas- ja emasveistest või mõlema tõuraamatus registreeritud vanemlooma järglastest, kes on üle 12 kuused ning tootmispiirkonnas kasvatatud ja nuumatud võõrutamisest kuni tapale viimiseni.

Liha „Vitelloni Piemontesi della Coscia“ saadakse rümpadest, mis on klassifitseeritud vastavalt ühenduse täiskasvanud veiste rümpade klassifitseerimisskaalale. Kategooriad: A. kuni kaheaastaste noorte kastreerimata isasloomade rümbad; C. kastreeritud isasloomade rümbad; E. muude emasloomade rümbad. Lihakusklass: S, E ja U. Lihakusklass R on lubatud kategooria E puhul.

Rasvasus: 1, 2. Jahutatud rümbad peavad kaaluma rohkem kui: 360 kg kategoorias A; 260 kg kategoorias E; 320 kg kategoorias C.

Isaslooma tapasaagis peab olema 62 % või rohkem ning emaslooma ja kastreeritud loomade tapasaagis 59 % või rohkem.

Liha peab laagerduma vähemalt neli päeva alates tapmisest.

24 tundi pärast tapmist peab rümba pH olema alla 6. pH-d mõõdetakse selja pikimas lihases Longissimus thoracis.

Liha värvus varieerub roosast helepunaseni.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

Ajavahemikul võõrutamisest (kolmandast kaheksanda elukuuni) kuni tapale viimiseni söödetakse veiseid koresöödasegu ja -kontsentraatidega. Vähemalt 70 % koresöödast saadakse tootmispiirkonna looduslikelt või kultuurkarjamaadelt; kontsentraat koosneb liht- ja segasöödast, millele võib lisada kõiki seadusega lubatud mineraale või vitamiine sisaldavaid söödalisandeid. Teravili ja teravilja kõrvalsaadused peavad moodustama 60 % sööda kogusisaldusest.

Peamiselt hein- ja liblikõielistest taimedest koosnev tootmispiirkonna sööt on suurepäraste toitaineliste omadustega, mille tulemusel suureneb märkimisväärselt sööda väärindamine ning omastatakse muid energiarohkeid söödataimi. See õigustab toote „Vitelloni Piemontesi della Coscia“ liha jaoks kasvatatavate loomade söödale samuti tootmispiirkonnas kasvatatud suure koguse teravilja lisamist, mis on vajalik selle veisetõu suure energiavajaduse rahuldamiseks. Seega on võimalik toota optimaalse tapasaagisega rümpi, millel on õige kogus rasva, erakordselt hästi arenenud lihased, pH vähendamiseks olulise glükogeeni head varud, mis on liha optimaalse säilitamise eeltingimus.

3.5. Tootmise erietapid, mis peavad toimuma määratletud geograafilises piirkonnas

Loomi kasvatatakse ja nuumatakse geograafilises piirkonnas, mis on määratletud punktis 4.

3.6. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.7. Erieeskirjad märgistamise kohta

Märgisel on nimetus „Vitelloni Piemontesi della Coscia“ ja/või toote logo, sõnad „Indicazione Geografica Protetta“ ja selle lühend IGP ning ühenduse sümbol. Kehtivate siseriiklike õigusaktide kohaselt peab märgisel olema esitatud müüginimetus „täiskasvanud veis“.

Tootenimetuse logo:

4. Geograafilise piirkonna täpne määratlus

Kaitstud geograafilise tähisega toote „Vitelloni Piemontesi della Coscia“ tootmispiirkond hõlmab alljärgnevalt täpsustatud haldusterritooriumi.

Piemonte maakond: provintsid: Alessandria, Asti, Cuneo ja Torino. Provints Biella: üksnes omavalitsusüksused: Benna, Biella, Borriana, Camburzano, Candelo, Cavaglià, Cerretto Castello, Cerrione, Cossato, Crosa, Donato, Dorzano, Gaglianico, Graglia, Lessona, Magnano, Massazza, Mongrando, Mottalciata, Muzzano, Netro, Occhieppo Inferiore, Occhieppo Superiore, Pollone, Ponderano, Quaregna, Roppolo, Sala Biellese, Salussola, Sandigliano, Sordevolo, Strona, Valdengo, Verrone, Villanova Biellese, Vigliano Biellese, Viverone, Torrazzo, Zimone, Zubiena ja Zumaglia. Provints Novara: üksnes omavalitsusüksused: Agrate Conturbia, Barengo, Bellinzago Novarese, Biandrate, Bogogno, Borgomanero, Borgo Ticino, Briga Novarese, Briona, Caltignaga, Cameri, Carpignano Sesia, Casaleggio Novara, Castellazzo Novarese, Cavaglietto, Cavaglio d’Agogna, Cressa, Cureggio, Fara Novarese, Fontaneto d’Agogna, Galliate, Gattico, Ghemme, Gozzano, Invorio, Landiona, Mandello Vitta, Mezzomerico, Momo, Novara, Oleggio, Oleggio Castello, Paruzzaro, Recetto, Romagnano Sesia, San Nazzaro Sesia, San Pietro Mosezzo, Sillavengo, Sizzano, Suno, Vaprio d’Agogna, Veruno ja Vicolungo. Provints Vercelli: üksnes omavalitsusüksused: Albano Vercellese, Alice Castello, Arborio, Balocco, Bianzè, Borgo d’Ale, Buronzo, Carisio, Casanova Elvo, San Giacomo Vercellese, Cigliano, Crescentino, Crova, Desana, Fontanetto Po, Formigliana, Gattinara, Ghislarengo, Greggio, Lamporo, Lenta, Livorno Ferraris, Moncrivello, Palazzolo Vercellese, Ronsecco, Rovasenda, Saluggia, San Germano Vercellese, Santhià, Trino, Tronzano Vercellese ja Villarboit.

Liguuria maakond: Savona provints, mis piirneb omavalitsusüksustega: Altare, Arnasco, Balestrino, Bardineto, Bormida, Cairo Montenotte, Calizzano, Carcare, Casanova Lerrone, Castelbianco, Castelvecchio di Rocca Barbena, Cengio, Cosseria, Dego, Erli, Giusvalla, Magliolo, Mallare, Massimino, Millesimo, Mioglia, Murialdo, Nasino, Onzo, Osiglia, Pallare, Piana Crixia, Plodio, Pontinvrea, Roccavignale, Sassello, Toirano, Urbe, Vendone, Zuccarello. Provints Imperia: üksnes omavalitsusüksused: Apricale, Armo, Aquila d’Arroscia, Aurigo, Borghetto d’Arroscia, Borgomaro, Caravonica, Castel Vittorio, Cesio, Chiusanico, Chiusavecchia, Cosio d’Arroscia, Diano Arentino, Diano San Pietro, Isolabona, Lucinasco, Mendatica, Montegrosso Pian Latte, Perinaldo, Pigna, Pieve di Teco, Pontedassio, Pornassio, Ranzo, Rezzo, Triora, Vessalico ja Villa Faraldi.

5. Seos geograafilise piirkonnaga

5.1. Geograafilise piirkonna eripära

Tänu tootmispiirkonna veeküllusele ja mullaviljakusele on seal sobiv keskkond, et tavapäraste põllumajandusmeetodite alusel kasvatada veiseid toote „Vitelloni Piemontesi della Coscia“ liha jaoks. Teravilja ja sööda kasvatamiseks kasutatakse 90 % määratletud geograafilise piirkonna põllumaast. Tänu määratletud piirkonna mulla- ja kliimatingimustele ning tootmiseks vajaliku kastmisvee rohkusele on selles piirkonnas võimalik hektari kohta saada suurepärase toiteväärtusega (nii energia kui ka valgu osas) söödataimede saaki. See on vajalik punktis 5.2 osutatud omadustega toote „Vitelloni Piemontesi della Coscia“ jaoks kasvatatavate lihaveiste rangete toitenõuete rahuldamiseks. Määratletud geograafilise piirkonna sööda- ja teraviljatootmisega panustatakse sellesse, et saaks täielikult ära kasutada toote „Vitelloni Piemontesi della Coscia“ tootmiseks vajaliku veisetõu geneetilist potentsiaali.

Tänu söödataimede ja teravilja kasvatamiseks sobivale tootmispiirkonnale on võimalik ja tagatud „Vitelloni Piemontesi della Coscia“ ammlehmade kasvatusetappide vaheline tihe ja ühtne liitumine. Kõnealustele loomadele on tagatud eelisjuurdepääs rohu- ja söödamaadele, samas kui viljakamate muldadega aladel kasvatatud teravili sobib kõige paremini „Vitelloni Piemontesi della Coscia“ veiste tapaeelseks nuumamiseks. Seepärast on tekkinud tihe seos „Vitelloni Piemontesi della Coscia“ veiste söödataimede kasvatus- ja loomade karjatamispiirkonna vahel.

5.2. Toote eripära

„Vitelloni Piemontesi della Coscia“ liha saadakse rümpadest, mille kaal on standardkaalust suurem, tapakaalu ja konditustamise näitajad paremad, rasvakiht vähene või peaaegu olematu. Kõnealust tõugu veised erinevad muud tõugu veistest selliste eriliste anatoomiliste ja füsioloogiliste näitajate poolest, mis on kujunenud loomuliku geenmutatsiooni tulemusel, mis avastati 1886. aastal Piemonte maakonna Cuneo provintsis. Selle tõu veist eristav topelt lihaselisus on tingitud 2. kromosoomis sisalduvast erilisest müostatiini geenist. Selle geenmutatsiooni tõttu ei saa geeni aktiivsus müostatiini tootmisele enam reguleerivalt mõjuda. Selle tulemusena arenevad erakordsed lihased, mida on eelkõige näha „Vitelloni Piemontesi della Coscia“ veiste tagaveerandis. Tänu kõnealusele mutatsioonile on kujunenud tarbijate poolt kõrgelt hinnatud organoleptilised omadused: erakordselt väike rasvasisaldus, suur valgusisaldus ning roosast helepunaseni varieeruv värvus. Lihaste, eelkõige jalalihaste arengut mõjutavast geenimutatsioonist on tingitud ka loomade suurem kasv, raskemad rümbad ning kõige olulisem – tapakaalu ja konditustamise paremad näitajad. Kõnealusest mutatsioonist tingitud geneetiline potentsiaal avaldub ilmekalt tänu söödale, mida loomakasvatajad tavapäraselt juba aastaid kasutavad, ning mis koosneb peamiselt käepärasest kohalikust koresöödast ja teraviljast.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Punktis 5.2 kirjeldatud, tootmispiirkonnas arenenud coscia (reis) omadused, loomakasvataja-poolne veiste valik, aretajate karjakasvatusalane oskusteave selle kohta, kuidas kasvatada punktis 3.2 kirjeldatud omadustega veiseid, määratletud geograafilise piirkonna veerohkus ja mullaviljakus, veisetõule ja päritolukohale viitav nimetus – need kõik on aspektid, mis määravad kindlaks liha tootmise tingimused.

Väga eriliste omadustega geograafilises piirkonnas „Vitelloni Piemontesi della Coscia“ veiste kasvatamine on keskkonna, tõu genotüübi ja inimoskuste sünergia tulemus. Tarbijad seostavad määratletud geograafilises piirkonnas kasvatatud „Vitelloni Piemontesi della Coscia“ veiste liha toote ja tootmise kvaliteediga. Sel põhjusel mõistavad tarbijad, et toode „Vitelloni Piemontesi della Coscia“ on oluliselt kõrgema turuväärtusega kui muud samalaadsed tooted.

Juba 20. sajandi algusest on nimetust „Vitelloni Piemontesi della Coscia“ saatnud hea maine. Nimetuse kasutamine on vahepeal kinnistunud nii tavalises kõnes kui ka kaubanduses, geograafilises piirkonnas tavaturgude juurde kuuluvate kaubabörside avaldatavates nädala hinnakirjades ja teaduslikes uurimustes.

Mõned näited:

— Fossano turu nädalakiri alates 1985. aastast;

— Cuneo kaubandus-, tööstus-, käsitööndus- ja põllumajanduskoja Camera di Commercio, Industria, Artigianato e Agricoltura di Cuneo iga-aastane hinnakiri alates 1984. aastast;

— ajavahemikul 1983–2008 põllumajandusteabelehes „L’informatore Agrario“ turgusid ja hindu käsitlevas peatükis „Mercati e Prezzi“ pealkirja all „Veised“ loetletud hinnad „Vitelloni Piemontesi della Coscia“ tõu kohta Cuneo turul;

— Chiavasso hulgimüügituru iga-nädalane ametlik hinnakiri alates 1994. aastast;

Lihale osutavat nimetust „Vitelloni Piemontesi della Coscia“ kasutatakse ka teaduslikes väljaannetes, mida tõendavad järgmised trükised:

— rahvusvahelises teadusajakirjas „Meat Scinece“ (89 (2011) 84–90) pealkirja „Genetic parameters of carcass and meat quality traits of double muscled Piedmontese Cattle“ all avaldatud artiklis on nimetus „Vitelloni Piemontesi della Coscia“ esitatud 2. peatüki „Material and method“, punktis 2.1 „Animal, beef samples and data“;

— Accademia Economico-Agraria dei Gergofili autori R. Raimondi trükise „I bovini piemontesi della „coscia“ in rapporto al problema carne“ lehekülgedel 9 ja 13 on „Vitelloni Piemontesi della Coscia“ tõugu veiste fotod.

Eespool esitatust ilmneb „Vitelloni Piemontesi della Coscia“ liha tähtsus ja ajalooline traditsioon.

Viide spetsifikaadi avaldamisele

(Määruse (EÜ) nr 510/2006 artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Vitelloni Piemontesi della Coscia” spetsifikaadi muutmise taotluse 15. novembri 2013. aasta Itaalia Vabariigi Teatajas (Gazzetta Ufficiale della Repubblica Italiana) nr 268.

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või:

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP IGP“ [KPNi või KGTga tooted] (ekraani ülemises paremas osas), seejärel linki „Prodotti DOP IGP STG“ [KPNi, KGT või GTTga tooted] (ekraani vasakus ääres) ja lõpuks „Disciplinari di produzione all’esame dell’UE“ [ELile hindamiseks esitatud spetsifikaadid].

(1) ELT L 343, 14.12.2012, lk 1.

(*1) Asendatud Euroopa Parlamendi ja nõukogu 21. novembri 2012. aasta määrusega (EL) nr 1151/2012 põllumajandustoodete ja toidu kvaliteedikavade kohta